b'\n_START_ARTICLE_\nMakausp\xc3\xa4iv\xc3\xa4\n_START_PARAGRAPH_\nMakausp\xc3\xa4iv\xc3\xa4 tarkoitti Suomen merilaissa laivan lastausp\xc3\xa4iv\xc3\xa4\xc3\xa4._NEWLINE_Makausp\xc3\xa4iviksi eli laivan makausp\xc3\xa4iviksi sanottiin niit\xc3\xa4 p\xc3\xa4ivi\xc3\xa4, kun laivaa lastattiin. Laivaa koskevassa rahtaussopimuksessa sovittiin tavallisesti siit\xc3\xa4, kuinka monen p\xc3\xa4iv\xc3\xa4n kuluessa lasti oli saatava laivaan ja kaikki asiakirjat oli toimitettu laivan p\xc3\xa4\xc3\xa4llik\xc3\xb6lle. Samalla oli tapana sopia muutamista ylim\xc3\xa4\xc3\xa4r\xc3\xa4isist\xc3\xa4 makausp\xc3\xa4ivist\xc3\xa4 sen varalta, ett\xc3\xa4 lastaamiselle ilmaantuisi esteit\xc3\xa4.\n_START_SECTION_\nVuoden 1873 merilaki\n_START_PARAGRAPH_\nVuoden 1873 merilaissa s\xc3\xa4\xc3\xa4dettiin, ett\xc3\xa4 ellei erityist\xc3\xa4 sopimusta lastauksen kestosta ollut tehty, luettiin kuusi makausp\xc3\xa4iv\xc3\xa4\xc3\xa4 sellaiselle laivalle, joka ei ollut 100 rekisteritonnia kantavampi, ja suuremman tonniluvun laivalle lis\xc3\xa4ksi kolme p\xc3\xa4iv\xc3\xa4\xc3\xa4 jokaiselta sen yli menev\xc3\xa4lt\xc3\xa4 t\xc3\xa4ydelt\xc3\xa4 100 rekisteritonnilta. Jos yli menev\xc3\xa4 tonniluku oli alle sadan, luettiin laivalle kuitenkin kolme kokonaista p\xc3\xa4iv\xc3\xa4\xc3\xa4._NEWLINE_Ylim\xc3\xa4\xc3\xa4r\xc3\xa4isi\xc3\xa4 makausp\xc3\xa4ivi\xc3\xa4 tuli olla puolet varsinaisten makausp\xc3\xa4ivien lukum\xc3\xa4\xc3\xa4r\xc3\xa4st\xc3\xa4, ja puolikas p\xc3\xa4iv\xc3\xa4 luettiin kokonaiseksi.\n_START_SECTION_\nVuoden 1939 merilaki\n_START_PARAGRAPH_\nVuoden 1939 merilaissa lastausaikaa kutsutaan seisonta-ajaksi ja lis\xc3\xa4seisonta-ajaksi. Laivan seisonta-aika m\xc3\xa4\xc3\xa4riteltiin laivan nettovetom\xc3\xa4\xc3\xa4r\xc3\xa4n mukaan ja laskettiin ty\xc3\xb6p\xc3\xa4ivin ja ty\xc3\xb6tunnein.'